Ljungskile SK

**Ljungskile Sportklubb** er en svensk fotballklubb i Ljungskile, et tettsted i Uddevalla kommune. Klubben er kjent for å ha gått fra sjette nivå i 1990 til Allsvenskan i 1997, etter fem opprykk på syv år. Selv om oppholdet i Allsvenskan ble ettårig, etablerte klubben seg som den ledende klubben mellom Göteborg og Østfold, med et nytt opprykk til Allsvenskan i 2007 som høydepunkt. Brage, Öster og Ljungskile er de tre eneste klubbene som har innledet alle tre tiårene Superettan har eksistert med å spille der.  

## Historie
### Sju elleville år (1990–1996)
Da Ljungskile startet den raske klatringen i divisjonene i 1990 brukte klubben brakker som garderober, gikk rundt og samlet inn inngangspenger fra tilskuerne under kampen og hadde som breddeklubber flest bare en godterikiosk og noen planker folk kunne sitte på. Det var sjelden over 100 tilskuere, unntatt i den avgjørende opprykkskampen i 4. divisjon 1991 mot Åsebro. Da kom det over 700 tilskuere, og den første bilkøen opp til Ljungskiles hjemmebane Skarsjövallen var et faktum. Banen ligger 15 minutter gange innover en blindvei i en dyp skog som etter arenaen fortsetter i flere mil helt til Trollhättan og Göta älv. Det at klubben selv eier arenaen har vært en kilde til stadige økonomiske utfordringer. I 1993 kom 1 200 tilskuere på cupderbyet mot kommunerival Oddevold. I 1994 ble det innført billettkontroll, 200 sitteplasser kom på plass og det ble bygget en speakerbås i anledning opprykket til nest høyeste nivå. 2 458 tilskuere kom på kampen mot Oddevold, som Ljungskile vant 5-0. Dette var en veldig sterk tid for fotballen i Bohuslän, og med Stenungsund også oppe var det to derbyer i under 20 minutters kjøreavstand for Ljungskile. Senere har Stenungsund og Oddevold forsvunnet nedover i divisjonene. I 1995 ble veien opp til stadion asfaltert, og Oddevold hadde blitt bedre. De rykket opp i Allsvenskan det året, og 3 636 tilskuere (ny tilskuerrekord igjen) så dem vinne 4-1 over Ljungskile fra den andre siden av Byfjorden. Etter fire strake opprykk hadde Ljungskile blitt stående på stedet hvil i to år på nest høyeste nivå. På tredje forsøk kom det femte opprykket. Nå gikk det ikke an å rykke lenger opp.  Samtidig rykket Oddevold ned, og et permanent tronskifte i Bohuslän-fotballen var et faktum. Treneren da opprykket til Ljungskile kom i 1996 var Lars-Olof Mattsson, som de to foregående årene uventet hadde feilet i å ta Fredrikstad opp fra 2.divisjon. Wålemark-familien har betydd mye for Ljungskile SK. Faren Bror huskes for å ha gått barbent rundt på den snøfylte banen i Umeå etter at opprykket var et faktum. Sønnen Jörgen droppet imidlertid Allsvenskan etter opprykket, og skrev under for Lillestrøm. Broren Bo var en sentral spiller i opprykkssesongen. Det var også David Wilson, som hadde fått seks kamper for Manchester United under Alex Ferguson, men kom til Ljungskile i 1994.  

### Navnebytte til Panos og ny klatring (1997–2007)
Uten verken kommunaleid stadion eller tung hjørnesteinsbedrift i lokalsamfunnet manglet Ljungskile grunnstenene som har ligget til grunn for de fleste suksessrike fotballklubber fra mindre steder. Før debuten i Allsvenskan fikk derfor den såkalte badedraktkongen Panos Papadopoulos døpe om klubben til Panos Ljungskile, i bytte mot en seksårig sponsoravtale som promorterte klesmerket Panos Emporio. Bo Wålemark gjorde Ljungskiles historiske første mål i Allsvenskan, i 2-1-seieren mot Norrköping. Året i Allsvenskan endte med nedrykk, selv om det var spenning til siste serierunde. Ledet av den senere Stabæk-gulltreneren Jan Jönsson holdt Ljungskile seg i den sørlige 1.divisjonsavdelingen de neste årene, og kvalifiserte seg for den nye nasjonale andreligaen kalt Superettan. Det ble imidlertid med ett år der, og Jönsson forlot klubben. Først i 2004 klarte Ljungskile å rykke opp fra Västra Götalands-avdelingen på nivå 3 igjen, etter å ta tapt kvalifiseringen mot Ängelholm i 2001 og endt helt nede på 6. plass i 2002. Da kunne det se ut som eventyret gikk mot slutten, men så kom Jörgen Wålemark hjem fra proffeventyret sitt på Kypros. Det ble 2. plass i hans første sesong etter comebacket, og deretter opprykk. Vel tilbake i Superettan ble Ljungskile umiddelbart et topplag, og igjen ble Lars-Olof Mattsson hentet inn som trener da det ikke ble opprykk på første forsøk. Også denne gang kom Mattsson fra en fiasko i Norge, han hadde rykket ned fra 1. divisjon med FK Tønsberg i 2005. Men det lyktes ikke å rykke opp med Ljungskile denne gang. Historien skulle likevel på sett og vis gjenta seg, for også denne gang ble det opprykk til Allsvenskan på tredje forsøk. Trener var Alex Fergusons gamle kjenning David Wilson, og Ljungskile kom på 2. plass i den litt spesielle 2007-utgaven av Superettan da tre lag rykket direkte opp fordi Allsvenskan skulle utvides til 16 lag.

### Mange år i Superettan (2008–)
I Allsvenskan 2008 ble Ljungskile best av de tre nykommerne, men det ble likevel 14. plassen som medførte kvalifisering. Der ble det tap på bortemålsregelen mot Brommapojkarna og dermed nedrykk. Publikumsrekorden ble satt tidlig i april, i en høyst minneverdig kamp der 7 128 tilskuere fikk se at Ljungskile slo de regjerende seriemestrene IFK Göteborg med 2-1. Etter nedrykket starten en veldig stabil periode der Ljungskile sju år på rad endte mellom 3. plass og 9. plass i Superettan. 3. plassen kom i 2014, men det ble tap mot Gefle i kvalifiseringen om opprykk. Det ble stadig hyppigere trenerbytter i denne perioden, men i 2016 endte det med nedrykk. Dette var første året etter at storscoreren Jonas Lindberg hadde tatt den drøyt timelange turen nordover til Sarpsborg 08 i den norske eliteserien. Etter nedrykket tok Bo Wålemark over, i tospann med først Glenn Ståhl og deretter for tredje gang Lars-Olof Mattsson. Ingen av dem klarte å få Ljungskile opp til Superettan igjen, men det tredje året lyktes det, og treneren i opprykksåret 2019 var ingen ringere enn Jörgen Wålemark, som før det hadde vært fire år som trener for Varberg i Superettan, og lagt fundamentet for videre vekst i den klubben. Vel tilbake i Superettan i 2020 debuterte Teodor Wålemark som stopper, en sønn Jörgen hadde fått under Kypros-eventyret. En viktig nøkkelspiller i den tredje oppturen var Erik Lund. Han bidro også til opprykket fra 2. divisjon i 2004 som 16-åring, men dro så til Aston Villa og fikk en lang karriere i IFK Göteborg som kulminerte med to A-landskamper. Han var likevel bare 29 år da han kom hjem til spill på tredje nivå i bygda der han vokste opp og så klubben spille Allsvenskan som 8-åring. Opprykksåret 2019 ble minneverdig: Ljungskile tok serieledelsen etter derbyseier inne i byen mot Oddevold, og sikret opprykket i returoppgjøret, som samtidig førte til Oddevolds nedrykk og et plutselig gap på to divisjoner mellom de to naboene. Aleksandar Kitic kom rett fra Bosnia og var en av forsterkningene som ble hentet inn da Lund dro til England i 2005, og etter opprykket valgte han å seg som spiller etter 15 år i klubben. Kitic' draktnummer 24 ble da pensjonert, til ære for at han er den spilleren med flest kamper for klubben i moderne tid. 

## Kjente spillere
* Kenny Pavey 
* David Wilson 
*  Mathias Gravem
*  Aleksandar Kitić
*  Jonas Lindberg
*  Erik Lund
*  Bosse Wålemark
*  Jörgen Wålemark
*  Liridon Kalludra

## Litteratur
Bøkene *Sagan om Ljungskile - Från gärdsgårdsserien till allsvenskan* av Lennart Karlsson og *Vi reser oss igen - En bok om Ljungskile SK* av Tommy Olofsson omhandler klubbens historie.

Ljungskile SK blir stadig sammenliknet med den fiktive klubben *Åshöjdens BK*, som er en mye lest bokserie skrevet av Max Lundgren. Den fiktive klubben fikk et oppsving da motorveien ble lagt gjennom bygda, og hadde markante brødre i sentrale roller. Nøyaktig slik var det med Ljungskile også, men Åshöjden sviktet i motsetning til Ljungskile i den avgjørende opprykkskampen.

## Referanser


## Eksterne lenker
* 
* Ljungskile SK – Klubbens offisielle nettsider